<classify> Diamond ambaye nyota yake imekuwa ikingara kila kukicha, alitwaa tuzo tatu ambazo ni Tuzo ya Msanii Bora wa Afrika, Tuzo ya Wimbo Bora Unaochezwa kupitia kibao chake cha Nana na nyingine ikiwa Tuzo ya Msanii Bora wa Afrika Mashariki.Alipowasili katika Uwanja huo jana, msanii huyo alikutana na maelfu ya mashabiki uwanjani hapo ambao walikuwa wakimshangilia kwa kupiga kelele. Alipotoka nje ya uwanja mashabiki wake hao walimbeba na kuanza kukimbia naye hadi nje kidogo ya eneo la kupokelea wageni ambapo alizungumza na waandishi wa habari.Huku akiwa anazungumza na waandishi wa habari mashabiki wake hao waliendelea kupiga kelele za kumshangilia hali iliyosababisha kukatisha mara kwa mara mahojiano baada ya nyota huyo na wanahabari.Baada ya mahojiano hayo, mashabiki hao walimbeba na kuanza kukimbia naye ambapo walitoka naye hadi nje kabisa ya geti kuu la kuingilia na walimpeleka hadi nje ya Uwanja na kuanza msafara wa kuondoka kuelekea ufukwe ya Escape One, Mikocheni.Msanii huyo alipitia njia ya Tazara kisha kuelekea njia ya Buguruni na kupitia njia ya Kigogo kuelekea Magomeni kwenda Mikocheni kwenye fukwe ya Escape One.Akizungumza na waandishi wa habari Meneja wa Huduma ya Tigo Music, Hamza Balla ambapo huduma hiyo imekuwa ikiunga mkono jitihada za Diamond katika kujitangaza kimataifa alisema ushindi huo wa Diamond umefungua sura mpya kwa huduma hiyo.Alisema huduma hiyo imekuwa ikifanya kazi kwa ukaribu zaidi na Diamond na mashabiki wake katika kumtangaza na kumwombea kura katika mashindano mbalimbali anayoshiriki.  <topic>: michezo 